बिहार में जहरीली शराब पीने से पांच की मौत  
बिहार के समस्तीपुर जिले में जहरीली शराब पीने से चार महिलाओं समेत पांच लोगों की मौत हो गई और आधा दर्जन से अधिक लोग बीमार हो गए।
बिहार के समस्तीपुर जिले में जहरीली शराब पीने से चार महिलाओं समेत पांच लोगों की मौत हो गई और आधा दर्जन से अधिक लोग बीमार हो गए। पुलिस सूत्रों ने बताया कि सदर थाना अंतर्गत काशीपुर मुहल्ले के वार्ड संख्या-7 में पांच लोगों ने शुक्रवार रात जहरीली शराब का सेवन किया था, जिससे उनकी तबीयत बिगड़ने लगी।  चार लोगों की देर रात ही मौत हो गई, जबकि एक ने सदर अस्पताल पहुंचने के बाद दम तोड़ दिया। पुलिस अधीक्षक दलजीत सिंह ने घटना की पुष्टि करते हुए बताया कि प्रथम द्रष्टया यह मामला जहरीली शराब का लगता है।  उन्होंने कहा कि शवों के पोस्टमार्टम की रिपोर्ट आने के बाद ही सच्चाई सामने आएगी। इस संबंध में अभी किसी को भी गिरफ्तार नहीं किया गया है। स्थानीय लोगों ने बताया कि पीड़ितों ने अपने मुहल्ले के सामने से ही शराब खरीदी थी। अन्य बीमार लोगों का पता लगाया जा रहा है।